Carsten Koch (S), 1998-04-24:
Beslutningsforslaget fra Centrum-Demokraterne, der nu skal behandles, vedrører en forbedret indsats i sygehusvæsenet
Det foreslås, at der som minimum oprettes et center i hovedstadsområdet, som ud over behandling og rådgivning af kvinderne blandt andet skal indsamle viden om voldens omfang og sundhedsmæssige følger.
Det er ifølge forslaget hensigten, at der på sigt også skal oprettes tilsvarende centre i Odense, Århus og Aalborg.
Jeg vil gerne sige, at jeg finder formålet med CD's forslag meget prisværdigt, og at regeringen ser meget positivt på en forbedret indsats i sygehusvæsenet i forhold til volds- og voldtægtsramte kvinder.
Men det skal dog ikke forstås sådan, at der ikke er hjælp at hente i det eksisterende sundhedssystem.
Fysiske skader behandles naturligvis i sygehusvæsenet, ligesom det psykiatriske sygehusvæsen og de praktiserende læger og psykologer kan benyttes efter behov.
Jeg kan f.eks. nævne, at proceduren i hovedstadsområdet er den, at når en kvinde, der har været udsat for voldtægt, henvender sig på skadestuen - og det er typisk her, kvinderne henvender sig - bliver vedkommende henvist til undersøgelse
På Rigshospitalet tilbydes kvinderne overnatning, hvis de ønsker det, og der er også mulighed for at yde psykiatrisk hjælp.
Endvidere rådgives kvinderne om anmeldelse af voldtægten til politiet og om den hjælp, de kan få hos egen læge, psykolog, Joan-Søstrene og lignende, så der er hjælp at få.
Men jeg er enig i, at der kan være behov for at gøre den hjælp, der ydes i dag, mere sammenhængende, og for at tilrettelægge den på en sådan måde, at den i højere grad tilgodeser kvindernes behov og den svære situation, de befinder sig i.
Jeg er helt enig i, at det ikke er acceptabelt, at kvinder, der har været udsat for et voldeligt overgreb, undlader at henvende sig til myndighederne alene ud fra en opfattelse af, at der ikke bliver taget tilstrækkeligt hensyn til deres tilstand og deres behov.
Jeg er imidlertid lidt tvivlende over for, om CD's forslag om at oprette et center i hovedstadsområdet og eventuelt senere yderligere behandlingscentre et par steder i landet i tilstrækkelig grad tilgodeser kvindernes behov.
Hvad f.eks. med transportafstanden?
Nærheden spiller en væsentlig rolle i disse situationer.
Det er blandt andet baggrunden for, at regeringen har den opfattelse, at en forbedret indsats på området vil have den bredeste effekt for kvinder i hele landet, såfremt der udarbejdes nogle ensartede og landsdækkende retningslinjer for sygehusvæsenets modtagelse, undersøgelse, behandling, omsorg og ikke mindst opfølgende behandling af volds- og voldtægtsramte ofre.
Sådanne retningslinjer vil være relevante, uanset om undersøgelse og behandling placeres i et egentligt center eller på sygehusenes skadestuer eller gynækologiske afdelinger.
Jeg kan i den forbindelse nævne, at jeg er bekendt med, at der foregår overvejelser om etablering af et center for volds- og voldtægtsofre i Hovedstadens Sygehusfællesskab.
Jeg vil derfor bede Sundhedsstyrelsen om snarest muligt at nedsætte en arbejdsgruppe, som i løbet af en kort arbejdsperiode skal udarbejde sådanne retningslinjer, som kan forbedre den hjælp, der tilbydes volds- og voldtægtsofre i hele landet.
Jeg skal derfor på regeringens vegne meddele, at jeg, uagtet at jeg har megen forståelse for intentionerne i CD's forslag - det er meget sympatisk, det skal der ikke herske tvivl om - vil sige, at regeringen går ind for, at indsatsen over for denne udsatte gruppe af kvinder styrkes, men at man afventer de retningslinjer, som skal udarbejdes af en kommende arbejdsgruppe i Sundhedsstyrelsens regi, hvis arbejde jeg vil gøre alt for bliver af relativt kort varighed.